Vier aktiwiteite wat kan help om geheueverlies te beperk - Ons Tuis
Daar is 'n gesegde wat lui: 'n gesonde liggaam huisves 'n gesonde gees. Wanneer ouderdom egter kom aanklop, kan dit selfs meer ingewikkeld raak om jou geestesgesondheid alleen te bestuur. In lig van geestesgesondheidsdag op 10 Oktober, deel Ons Tuis graag 'n paar wenke hoe om geheueverlies te bestuur.
Ieder en elk van ons sal tot 'n mate tydens ons lewens deur geheueverlies geraak word. Hoewel sommige teorieë beweer geheueverlies die brein se manier is om van onnodige herinneringe ontslae te raak en paaie vir nuwe of meer belangrike inligting oop te maak, moet u maar kophou. Geheueverlies wat oor tyd vererger of jou daaglikse lewe ontwrig, kan deur 'n onderliggende mediese toestand veroorsaak word en moet aandag geniet.
Demensie en Alzheimer se siekte is twee algemene voorbeelde wat jou geheue aantas. 'n Vroeë diagnose, die regte sorg en stimulasie aktiwiteite kan jou brein se agteruitgang hopelik bestuur en vertraag.
Vier ander selfhelp areas waarop u kan fokus om u geheue op te pas is:
Gesonde eetgewoontes en -roetine
Studies toon dat 'n dieët wat ryk is aan vrugte, groente, vis en onversadigde vette soos vis, olyfolie en neute die risiko vir geheueverlies met tot 20% kan verlaag. 'n Eetplan wat hoog is in versadigde- en transvette het natuurlik die teenoorgestelde uitwerking.
Wanneer 'n persoon oud raak, vernaam as hul ook alleen woon, is kosmaak en die beplanning van 'n gebalanseerde eetplan gereeld die dagtake waaraan die minste aandag gegee word. Volg dus op of daar opsies vir gebalanseerde etes in u omgewing is wat u moontlik kan bestel. Of in plaas daarvan om alleen te eet, kook en eet op 'n gereelde basis saam met 'n vriend of vriendin.
Deur aktief te wees slaan jy twee vlieë met een klap wat liggaamlike en geestelike gesondheid aanbetref. Beweeglikheid en ouderdom is egter nie noodwendig iets wat in dieselfde sin kom nie. Daarom moedig ons u aan om soveel moontlik te beweeg na gelang u liggaam dit toelaat.
Navorsing toon dat gereelde oefening groeifaktore in die brein vrystel wat breinselle en bloedvate voed en gesond hou. Oefening, ja tot so min as 15 minute per dag, verminder ook stres en angs, wat nadelig vir die geheue is.
Min dinge versteur 'n mens se fokus, konsentrasie, geestelike gemoed en bui méér as 'n slegte nagrus nie. Wanneer 'n persoon slaap verwerk en kodeer jou brein die dag se ervarings. Rig dus vir u 'n stil en donker omgewing in en hê 'n rustige slaaproetine om die dag mee af te sluit.
Sosialisering en aktiwiteite soos lees, speletjies, blokraaie en die bou van legkaarte is eenvoudige metodes om die brein te oefen en u gemoed te lig. Daag uself uit om u buurman of –vrou te nooi vir 'n potjie skaak en neem deel aan aktiwiteite wat dalk deur 'n liefdadigheidsorganisasie, aftree-oorde en ouetehuise aanbied word. Onthou: 'n mens is nooit te oud om iets nuuts te leer nie!
* Ons Tuis glo aan aktiewe veroudering en bied daarom bekostigbare, gehalte verblyf en vir persone bo die ouderdom van 50 aan. Vir meer inligting oor ons agt aftree-oorde en gespesialiseerde sorgeenhede besoek gerus https://onstuis.org.